சிறப்பு சேவைகள் மற்றும் கட்டுரைகள்
மின் உற்பத்தி நிலையங்களில் இருந்து வெளியேற்றப்படும் கந்தக டை ஆக்சைடை துகள்களாக மாற்றும் போது அதிக மேகங்கள் உருவாகும் என சென்னை ஐஐடி ஆய்வில் கண்டுபிடிப்பு
சென்னையில் உள்ள இந்திய தொழில்நுட்பக் கழகம் தலைமையிலான சர்வதேச ஆராய்ச்சிக் குழுவினர், மின் உற்பத்தி நிலையங்களில் இருந்து வெளியேற்றப்படும் வாயு உமிழ்வுகள் வளிமண்டலத்தில் சல்பேட் செறிவுள்ள துகள்களாக எவ்வாறு மாற்றம் அடைகிறது என்பது குறித்தும், அதன் விளைவாக இயற்கையில் ஏற்படும் நிகழ்வுகளைவிட அதிக மேகத்தை உருவாக்கும் திறன் கொண்டதாக இருப்பது குறித்தும் ஆய்வு மேற்கொண்டனர். பிஎம்2.5 துகள்களைக் கட்டுப்படுத்துவது தொடர்பான கொள்கைகளை வகுப்பதற்கு அறிவியல் ரீதியான முக்கிய விவரங்கள் இந்த ஆய்வின் மூலம் கிடைக்க வாய்ப்புள்ளது.
காலநிலை மாற்றம் தொடர்பான ஆராய்ச்சியில் உண்மையான பன்முகத் தன்மையை நிரூபிக்கும் விதமாக, எட்டு நாடுகளைச் சேர்ந்த 17 வெவ்வேறு நிறுவனங்களில் இருந்து 27 ஆராய்ச்சியாளர்கள் பங்கேற்ற உலகளாவிய கூட்டு முயற்சிக்கு ஐஐடி மெட்ராஸ் தலைமை வகித்தது.
ஐஐடி மெட்ராஸ் வளிமண்டல மற்றும் காலநிலை அறிவியல் மையத்தைச் சேர்ந்த பேராசிரியர் சச்சின் எஸ்.குந்தே தலைமையிலான ஆராய்ச்சியாளர்கள், தமிழ்நாட்டில் சென்னைக்கு தெற்கே 200 கி.மீ. தொலைவில் உள்ள நெய்வேலி மின்உற்பத்தி நிலையத்தில் ஆய்வை நடத்தினர். நிலக்கரி எரிப்பால் வெளியாகும் வாயுக்களின் தாக்கம் குறித்தும், கோவிட்-19 பொதுமுடக்கத்தின் போது தூசிப்படல வளர்ச்சி, மேகத்தை உருவாக்கும் பண்புகள் பற்றியும் ஆய்வு மேற்கொள்ளப்பட்டது..
இந்தியாவில் கோவிட்-19 பொதுமுடக்க காலத்தில் நடத்தப்பட்ட இந்த ஆராய்ச்சியின்போது, தூசிப் படலம், மேக உருவாக்கம் ஆகியவற்றில் மனிதர்களால் ஏற்படும் உமிழ்வுகளின் தாக்கம் குறைவாக காணப்பட்டது. நிலக்கரி-எரிப்பு மின்உற்பத்தி நிலையங்களில் உமிழ்வுகளால் பருவநிலை மாற்றத்தில் ஏற்படும் தாக்கங்கள் குறித்த நமது புரிதலை இந்த சூழல் மேம்படுத்தியது.
இந்த ஆய்வின் கண்டுபிடிப்புகள் புகழ்பெற்ற நேச்சர் குழுமத்தைச் சேர்ந்த மதிப்பீட்டு இதழில் npj Climate And Atmospheric Science  ஒரு அறிவியல் ஆய்வுக் கட்டுரையாக இந்தவாரம் வெளியிடப்பட்டது, அதன் தாக்க காரணி 9.5 ஆக இருந்தது.
இந்த ஆய்வின் முக்கிய முடிவுகள் குறித்து விளக்கிய ஐஐடி மெட்ராஸ் சிவில் இன்ஜினியரிங் துறையைச் சேர்ந்த வளிமண்டல மையத்தின் ஒருங்கிணைப்பாளர் பேராசிரியர் சச்சின் எஸ்.குந்தே கூறும்போது, "தூய்மையான சூழலில் நிலக்கரி-எரிப்பு மின்உற்பத்தி நிலையத்தில் இருந்து வெளியாகும் SO2 உமிழ்வு, மேகங்களை உருவாக்கும் தூசிப்படல துகள்கள் எவ்வாறு புதிய துகளாக மாறிப் பெருகுகிறது என்பதை ஆய்வு செய்யும் வகையில் எங்களது ஆய்வு உணர்திறன் மிக்கதாக அமைந்திருந்தது. மனிதர்களால் உருவாக்கப்படும் தூசிப்படலங்கள் காலநிலை தாக்கத்தை மதிப்பிட இந்த கண்டுபிடிப்புகள் முக்கிய பங்கு வகிப்பதுடன், ஒருங்கிணைந்த உமிழ்வுக் கட்டுப்பாட்டு நடவடிக்கைகளை மேற்கொள்ள வேண்டியதன் அவசியத்தையும் எடுத்துரைக்கிறது" எனக் குறிப்பிட்டார்.
ஆய்வுக் கட்டுரையில் வழங்கப்பட்ட சோதனை முடிவுகள் மற்றும் பகுப்பாய்வுகள், மேகங்களை உருவாக்கும் திறன் கொண்ட துகள்படலங்கள் எவ்வாறு புதிய துகள்களை உருவாக்குகின்றன, நிலக்கரியில் இயங்கும் மின் உற்பத்தி நிலையத்திலிருந்து SO2 உமிழ்வுகளில் விளைவுகளை ஏற்படுத்துகின்றன என்பதை ஆராய்வதற்கான அரிய வாய்ப்பு கிடைத்துள்ளது. வெப்பமண்டலத்தில் அமைந்துள்ள இந்தியாவில் ஒப்பீட்டளவில் தூய்மையான சூழலில் இவ்வாறு நிகழ்கின்றன. இந்த கண்டுபிடிப்புகள் காலநிலை ஆராய்ச்சியாளர்களுக்கு மிகவும் முக்கியத்துவம் வாய்ந்தவை, ஏனெனில் அவை பெரிதும் மாசுபட்ட கடலோர இந்திய நகரங்களில், பொதுவாக நிலவும் சூழ்நிலைகளுடன் ஒப்பிடுவதற்கான அடிப்படையை ஏற்படுத்துகின்றன.
ஐஐடி மெட்ராஸ் வளிமண்டல மற்றும் காலநிலை அறிவியல் மையத்தில் முனைவர் பட்ட ஆராய்ச்சி மாணவியான கோரக்பூரைச் சேர்ந்த செல்வி ஐஸ்வர்யா சிங், கோவிட் காலத்தில் 6 மேம்பட்ட மற்றும் அதிநவீனக் கருவிகளை தனியே அளவிட்டு, பராமரித்து இயக்கியுள்ளார். பொதுமுடக்கத்தால் ஏற்பட்ட அசாதாரணமான, சவால் நிறைந்த, பாதகமான காலகட்டத்தில் அவர் இப்பணியை மேற்கொண்டார். இந்த அளவீடுகளைத் தொடர அவர் முடிவு செய்ததும், ஐஐடி மெட்ராஸ் செல்வி. ஐஸ்வர்யாவுக்கு சிறப்பு அனுமதியும் தளவாட ஆதரவும் வழங்கியதுடன், அவருக்கு பக்கபலமாகவும் விளங்கியது.
இந்த ஆராய்ச்சி மேற்கொண்டபோது பொதுமுடக்க காலத்தில் இருந்த சவாலான சூழல்கள் குறித்து எடுத்துரைத்த, பிஎச்டி மாணவியும், ஐஐடி மெட்ராஸ் சிவில் என்ஜினியரிங் துறையின் வளிமண்டல மற்றும் காலநிலை அறிவியல் மையத்தைச் சேர்ந்தவரும், பிரதமரின் ஆராய்ச்சித் திட்ட மாணவியுமான செல்வி ஐஸ்வர்யா சிங் கூறுகையில், “பொதுமுடக்கம் அறிவிக்கப்படுவதற்கு சில நாட்களுக்கு முன்பு நாங்கள் தூசிப்படல பண்புகளை வகைப்படுத்தும் கருவியை வழக்கமான அளவீடுகளுக்காக இயக்கத் தொடங்கினோம். அனைத்துக் கருவிகளையும் நிறுத்திவிட்டு வீட்டுக்குச் செல்லுமாறு எனது முனைவர் பட்ட ஆலோசகர் அறிவுறுத்தினார். அதன்பின்னர், பொதுமுடக்க காலத்தில் அளவீடுகளைத் தொடருவது என அவருடன் கலந்தாலோசித்து முடிவு செய்தேன். அதன்படி இங்கேயே தங்கியிருந்து அளவீடுகளை மேற்கொள்ள முடிவெடுத்தபோது அறிவியல் ரீதியாக ஏதாவது ருசிகரமான ஆராய்ச்சி முடிவுகள் கிடைக்கும் என எதிர்பார்த்தேன். இந்த அளவீடுகளின் முக்கியத்துவத்தை விளக்கிய பேராசிரியர் குந்தே, அண்மைக் காலத்தில் இதுபோன்ற தனித்துவமான வாய்ப்பு சமீபகாலத்தில் கிடைக்காமல்கூட போகலாம் எனக் கூறியது எனது நம்பிக்கைக்கு மேலும் ஊக்கத்தை அளித்தது” எனக் குறிப்பிட்டார்.
பொதுமுடக்கத்தின்போது, போக்குவரத்து, தொழில்கள் போன்றவை இயங்காததால் மனிதப் பயன்பாட்டால் ஏற்படும் உமிழ்வுகள் கணிசமாகக் குறைந்ததுடன், ஆய்வுக்கான பகுதியில் தூசிமண்டல தாக்கம் ஒட்டுமொத்தமாக அதிகளவில் சரிவடைந்திருப்பதை ஆராய்ச்சியாளர்கள் கண்டுபிடித்தனர். குறிப்பிட்ட உமிழ்வு ஆதாரங்களின் தாக்கத்தை தனிமைப்படுத்த பிரத்யேக வாய்ப்பை இந்த சூழல் வழங்கியது. குறிப்பாக பொதுமுடக்க காலத்தில் மின்உற்பத்தி நிலையம் தொடர்ந்து செயல்பட்டதால் தூசிப்படல உருவாக்கத்தின் அடிப்படை செயல்முறைகள் மற்றும் மேக உருவாக்கம் மற்றும் காலநிலையில் அதன் தாக்கம் ஆகியவற்றை அறிந்து கொள்ள முடிந்தது.
சென்னை போன்ற கடலோரப் பகுதிகளில் போக்குவரத்து மற்றும் தொழில்துறை ஆதாரங்களில் இருந்து உருவாகும் துகள் மாசுபாட்டைக் குறைக்க கடுமையான நடவடிக்கைகளை செயல்படுத்தினால், திட்டமிட்ட இலக்குகளுக்கு எதிரான விளைவுகளை ஏற்படுத்தும். எனவே, அந்தந்தப் பகுதிகளுக்கு ஏற்ப காற்று மாசுபாட்டை திறம்பட கையாள்வதற்கான விரிவான மறுபரிசீலனை மற்றும் மாற்று உத்திகளை ஆய்வு செய்வதற்கான தேவை இருந்து வருகிறது.
இந்த ஆராய்ச்சி பற்றி பேசிய பேராசிரியர் சச்சின் எஸ்.குந்தே மேலும் கூறுகையில், “இந்தியாவின் மாசுபட்ட கடலோரப் பகுதிகளில் போக்குவரத்து மற்றும் தொழில்களில் இருந்து பிஎம்2.5 துகள்களின் அளவைக் குறைப்பதை நோக்கமாகக் கொண்ட தற்போதைய உத்திகள் முழுமையாக மறுமதிப்பீடு செய்யப்பட வேண்டும் என்பதையே இந்த ஆய்வு முடிவுகள் எடுத்துரைக்கின்றன” என்றார்.
மின்உற்பத்தி நிலையங்களில் இருந்து வெளியேற்றப்படும் வாயுக்கள் நிறைந்த கந்தக டைஆக்சைடு  உமிழ்வை துகள்களாக மாற்றும்போது, வளிமண்டலத்தில் அதிக மேகங்களை உருவாக்கும் திறன் கொண்ட கந்தகம் நிறைந்த துகள்படலத்தை ஏற்படுத்துகிறது என ஆய்வின் மூலம் கண்டறியப்பட்டுள்ளது.